
KAPITEL 1


Den surrealistiske følelse, der fulgte i kølvandet på overgangen fra den ene region til den anden, var bemærkelsesværdig. Med et enkelt skridt gik vi fra en klam varme og et sumpet underlag til en tør hede med fast grund under fødderne. Hvis det ikke var, fordi jeg selv stod midt i det, ville jeg aldrig nogensinde tro på, at noget sådant kunne lade sig gøre - landskaber skiftede simpelthen ikke så pludseligt, at man ligefrem kunne se linjen, der udgjorde grænsen mellem sump og savanne. Sådan en overgang skete altid gradvist, så man næsten ikke nåede at opdage skiftet, før man pludselig stod i en anden slags landskab. Det var naturens lov, og alt andet var ulogisk - men Fandos fulgte ikke naturens love!

Solen skar nådesløst i øjnene og gjorde det svært at se landskabet, der foldede sig ud foran mig. Den ekstreme varme, der bølgede omkring mig, fortalte mig, at vi havde en hård tur foran os. Jeg forestillede mig, at det var den slags tør varme, man ville finde i en ørken i min egen verden - en ubarmhjertig og nådesløs hede.


Jeg skævede til Freya, som stod ved siden af mig og skærmede for øjnene med den ene hånd. Hun så enormt lille ud, samtidig med at hun så ud til at være ældre end mig. Det var en mærkværdig kontrast, og et øjeblik undrede jeg mig over, hvordan så modstridende ting kunne findes i det samme menneske. Hvor ville hun overhovedet passe ind, hvis det nogensinde lykkedes os at vende tilbage til vores egen verden? Hun var ikke længere et tolvårigt barn, men nærmere en voksen, fanget i et barns krop. Og dertil kom, at der var tale om en dybt traumatiseret ‘voksen’.


“Så det er altså savannen?” spurgte jeg for at bryde tavsheden, som var begyndt at føles trykkende - og for at tvinge de mange tanker tilbage til min underbevidsthed.


“Intet passerer uset forbi din exceptionelle opfattelsesevne,” svarede hun flabet og bragte med sine ord et smil frem i min ene mundvig.


Jeg var efterhånden begyndt at sætte pris på hendes uforudsigelige og til tider excentriske væremåde. Der var i hvert fald aldrig et kedeligt øjeblik sammen med Freya!


Det høje, rødlige græs svajede stille i den svage vind. Selvom jeg bestemt ikke havde overhørt Freyas advarsel om, at savannen rummede farer, var mit første indtryk, at der var fredfyldt. Måske handlede den opfattelse mest af alt om, at intet forsøgte at æde mig på nuværende tidspunkt!


“Er der langt til den grotte, du kender?”


Vi var så småt begyndt at bevæge os igennem græsset, og det var en smule nervepirrende ikke at kunne se mine fødder, som fuldstændig blev opslugt af det tætte græs. Jeg håbede bare, at dette ikke var den slags savanne, hvor giftige slanger lå på lur. Hvert øjeblik forventede jeg næsten at mærke smerten fra et par hugtænder i anklen.


“Savannen består af endeløse vidder. Regionen er stor.”


Med et suk og et lille grin accepterede jeg det kryptiske svar, vel vidende at jeg ikke ville få noget mere brugbart ud af hende. Konklusionen var - kom jeg frem til - at der var langt!


“Kan du ikke fortælle lidt om, hvilke væsner vi kan risikere at støde på i denne region, Freya? Det ville være rart at være bare en smule forberedt.” Og at slå kedsomheden ved denne vandring lidt ihjel, tænkte jeg, mens jeg betragtede det ensformige landskab omkring mig.


Den gigantiske mækolum var stadig frisk i erindringen, og selve tanken om den fik det til at løbe mig koldt ned ad ryggen. Jeg gøs, på trods af varmen, mens jeg afventede Freyas svar.


“Mange væsner er fredelige på savannen. Der er for eksempel permikak, olokak og mulop. Fredelige væsner, som lever af landet. Der er de gigantiske, de store og de lidt mindre - og så er der selvfølgelig dem, der lever af andre væsner. Dem bryder vi os ikke om. Desværre bliver vi nødt til at aflægge cabaro et visit. Vi håber bare, at de kære cabaroer allerede har spist, når vi kommer.”


Freyas ord var ikke ligefrem betryggende, men jeg havde trods alt overlevet at stå ansigt til ansigt med mækolum. Selv i min vildeste fantasi havde jeg svært ved at forestille mig, at cabaro skulle være mere frygtindgydende ende det bæst. Og i den sidste ende var der ikke noget valg - vi måtte have fat i savannens hjerte!










KAPITEL 2


Den tørre varme fik svælget til at føles som sandpapir, og tungen til at klæbe ubehageligt til ganen. Min forræderiske hjerne morede sig med at fremmane et billede af en iskold cola, hvor duggen perlede på flasken. Billedet gjorde intet for at mindske tørsten, men fik mig i stedet til at stønne frustreret.


Freya havde en primitiv drikkedunk bundet i en snor om livet. Den hang og slaskede mod hendes lår, for hvert skridt, hun tog.


Det havde krævet en del overvindelse fra min side at drikke af den første gang, eftersom hun stolt fortalte, at hun havde lavet den af blæren fra en krækom!


“Den er helt vandtæt,” havde hun sagt med begejstring og slet skjult stolthed i stemmen, mens hun havde rakt den over mod mig.


Efter de første par dage havde jeg imidlertid vænnet mig til det og tænkte ikke længere over, hvad den var lavet af. I vores egen verden spiser vi trods alt medisterpølser, og deres oprindelse er langt værre, havde jeg i tankerne trøstet mig med, inden jeg tog en stor læskende slurk fra dunken. Det var i den sidste ende vigtigere at slukke tørsten end at give efter for mine fine fornemmelser. Jeg måtte også indrømme, at jeg var temmelig imponeret over pigens opfindsomhed. Det var bestemt ikke alle, der ville have tænkt på, at blæren fra et dyr var vandtæt og dermed kunne bruges til opbevaring af vand.


Savannen var markant anderledes end både sumpen og bjergene. Det høje rødlige græs blev erstattet af tør - ja, nærmest udpint - jord, som havde slået sprækker i varmen. Rundt omkring stod spredte, lave træer, hvis stammer havde samme farve som det høje græs. Deres blade var grønne, ligesom derhjemme, men den grønne farve var… anderledes. Den var så lysegrøn, at den næsten kom til at virke selvlysende. Luften var tør, og lugtede… tja… støvet, var nok det mest rammende ord til at beskrive det. Støvet satte sig konstant i næsen, og fik den til at stoppe til, som om jeg var forkølet.


Det var et trøstesløst sted, og det syntes uendeligt.


Engang imellem holdt vi pause i skyggen af et af de lave træer, men flere steder var der langt imellem dem, og jeg var ikke i tvivl om, at vi ville dø, hvis vi satte os direkte i den bagende sol. Vores kroppe var ikke designet til denne slags hede, og jeg kunne nærmest mærke, hvordan vandet blev pint ud af hvert eneste celle i min krop.


“Er der langt hen til den grotte, du kender?” Ordene lød som en svag stønnen. Benene eksede under mig, og sveden drev af mit ansigt. De forbaskede lange dage i Fandos var en alvorlig ulempe i denne hede. Kunne det i det mindste være nat engang imellem, ville det være langt mere udholdeligt.


“Er du en mand eller en mus, John?” Hun sænkede ikke farten, men skulede irriteret til min side.


Spørgsmålet overraskede mig, men øjeblikket efter steg en rødmen op i mine kinder og fik dem til at føles endnu varmere end før.


“Undskyld, Freya. Jeg ved godt, jeg beklager mig en del. Når alt kommer til alt, er du vist bare en del sejer end mig.” Jeg sendte et beklagende smil i hendes retning og så, hvordan hun atter tøede op.


Hun stoppede brat foran mig og sænkede sin taske ned på den varme jord. Undrende kiggede jeg på hende, mens hun gravede i tasken. Jeg skulle lige til at spørge hende, hvad hun havde gang i, da hun atter rettede sig op og vendte sig mod mig. I hænderne holdt hun den slidte notesbog, med alle hendes optegnelser over Fandos, og de væsner, der levede her. Uden et ord rakte hun mig bogen og bukkede sig atter ned. Hun snuppede noget på jorden og rakte derefter ud efter bogen.


Først da hun slog op på den side, hvor hun havde tegnet en kort-skitse over Fandos, gik det op for mig, hvad hendes hensigt var.

Hun lagde de to små blade, hun havde samlet op fra jorden, på kortet og sagde: “Vi forlod sumpen her.” Hun pegede på det første blad, som hun havde placeret på grænsen mellem sumpen og savannen. “Cabaro finder sin skygge her.” Hun pegede på det andet blad, som hun havde placeret næsten i bunden af savanne-regionen.


“Ok. Så det, du siger, er, at der stadig er vanvittigt langt,” stønnede jeg opgivende.


“Lige nøjagtig,” sagde hun gennem et stort smil, hvorefter hun stoppede bogen tilbage i tasken, vendte omkring og fortsatte med at gå. Hendes skridt fik støvet til at hvirvle op bag hende, og ende i hovedet på mig. Jeg nøs, sukkede, og satte efter hende.


“Det er tid til at være en mand, John!” Denne gang var stemmen mere munter end irriteret, men hendes ord fik mig alligevel til at slå blikket ned. Hvornår var jeg blevet så klynkende? Jeg måtte hellere se at få styr på mig selv, hvis jeg skulle have en chance for at gennemføre denne rejse. Jeg er nok bare mere vandt til kulden i bjergene end denne infernalske hede, sagde jeg til mig selv, inden jeg satte farten op for at indhente Freya.


Endnu havde vi ikke set tegn på liv, hvilket undrede mig. Freya havde givet mig indtryk af, at savannen bugnede af liv, og at der var en mangfoldighed af væsner.


Ordet ‘savanne’ havde henledt mine tanker til de afrikanske sletter, fyldt med flokke af zebra, antilope, og løver. Jeg havde svært ved at forestille mig, hvilke væsner der kunne leve i denne forbandede hede på Fandos’ savanne.


Noget der imidlertid manglede - præcis som det havde manglet i sumpen - var myldret af insekter. Hverken kravlende kryb eller summende fluer gav liv til den golde jord. Jeg lovede mig selv, at jeg ville sætte mere pris på insekter, når - eller hvis - jeg nogensinde kom hjem igen. Først i deres fravær gik det op for mig, hvor meget de bidrog til at give liv til verden - hvor stille der var uden deres travle insektliv.


“Findes der slet ikke insekter i Fandos?” Jeg satte farten lidt op for at nå op på siden af Freya, som ikke syntes at være ligeså påvirket af varmen som jeg selv. Hendes skridt var raske og endda let fjedrende, som om hun bare var ude og gå en hyggetur.


“Insekter?” Hun drejede hovedet og kiggede undrende på mig.


“Ja, insekter. Du kan vel godt huske insekter, ikke? Du ved - myrer, fluer, biller og så videre.”


Hun tænkte sig lidt om inden hun svarede. “I Fandos findes kun det, der er behov for. Alt har sin rolle, som for eksempel suka.”


“Suka. Hvad er en suka? Er den farlig? Og hvad er dens rolle?”


“Du stiller mange spørgsmål, John,” grinede hun, men fortsatte alligevel: “Suka er bringeren af liv til Fandos. Dens opgave er….”


Hun stoppede brat op, og stirrede intenst frem for sig. “Hvad? Dens opgave er hvad?”


“Schh. Stå stille. Noget nærmer sig.”










KAPITEL 3


Længere fremme stod nogle ensomme, lave træer. Deres selvlysende grønne blade bevægede sig blidt i den sagte brise. Blandet med totter af det rødlige græs, stod nogle få kraftige buske med mørkelilla blade. I sig selv var den bizarre kombination af farver nok til at få kæben til at falde ned på brystet, men det var ikke den mærkværdige natur, der fik mig til at stoppe måbende op.


Et væsen, så ulogisk, at jeg måtte gnide mig i øjnene for at være sikker på, at jeg ikke så syner, kom trampende i den brændende hede.


Den måtte være mindst to meter lang, og mindede mest af alt om en gigantisk haletudse med ben - bortset fra at den var dækket af grøn pels, og havde en mund, der fik den til at se ud, som om den grinede.

“Mulop,” hviskede Freya ved siden af mig. det gav et sæt i mig ved lyden af hendes stemme. Jeg havde været så opslugt af det besynderlige væsen, at jeg næsten havde glemt, at hun var der.


Muloppen nippede lidt til de giftigt udseende blade på træerne, og fortsatte derefter over til en lilla busk, hvor den begyndte at flå blade og grene af.


Umiddelbart havde dyret ikke fået øje på os endnu.


“Er den farlig?” hviskede jeg nervøst til Freya, men fortrød i samme øjeblik.


Lyden af min stemme fik væsnet til at vende hovedet i vores retning. Den snusede prøvende i luften, og før jeg nåede at opfatte, hvad der skete, satte den i løb. Et gisp undslap mig, og jeg vaklede et par skridt baglæns, før jeg snublede og landede tungt på bagdelen. Panisk smed jeg armene op som værn, og afventede dyrets komme. Øjnene var knebet så hårdt sammen, at det næsten gjorde ondt, og hjertet hamrede hysterisk i brystet.


Et enormt vindpust fik mig til at miste balancen, selvom jeg sad ned. Jeg tumlede ned på jorden og åbnede forsigtigt øjnene. Dyret var væk!


“Hvad skete der?” Jeg kiggede forundret op på Freya, som stod helt roligt og tydeligvis forsøgte at holde en latter tilbage.


“Mulop er en hurtigløber, men den æder ikke små mennesker som os. Den foretrækker det, der vokser op fra jorden. Du kunne bare lade være med at forskrække den.” En fnisen forlod hende, og jeg følte mig umådeligt dum. Dyret havde bare været så enormt og mærkeligt, at jeg havde været sikker på, at min sidste time var kommet, da den satte i løb mod mig. Og hvordan skulle jeg i øvrigt også vide, at dyret ikke var farligt?!


Jeg brød mig ikke om at være til grin, og som et barn surmulede jeg de næste par timer. Det hjalp heller ikke, at Freya kom til at fnise, hver gang hun kiggede på mig.


Da jeg endelig begyndte at tø lidt op, vandt trangen til at vide mere om det bizarre dyr over skammen, jeg havde følt, da jeg troede, jeg var ved at blive ædt af en fredelig planteæder.


“Det vindpust, der væltede mig - var det, fordi væsnet løb forbi mig?”


“Som sagt er Mulop en hurtigløber. Hvis du havde haft øjnene åbne, ville du sikkert stadig ikke have set den, da den løb forbi dig.”


Kan den virkelig løbe så hurtigt, at den ligefrem producerede et vindstød, der var kraftigt nok til at vælte mig? Jeg sank hen i mine egne tanker. Fandos blev ved med at overraske mig, og jeg måtte indrømme, at nogle af disse skabninger var både fascinerende og imponerende. Det var ikke dem alle, der var skræmmende. Store, mærkelige, forunderlige ja, men ikke nødvendigvis frygtindgydende.


Himlen var så småt begyndt at indtage den karakteristiske (i hvert fald for Fandos) regnbueagtige farve, der signalerede, at natten trods alt ville komme på et tidspunkt.


Sult og tørst gnavede i mit indre, og mine fødder var efterhånden én stor vabel. Jeg afholdt mig imidlertid fra at brokke mig over mine trængsler. Igen og igen mindede jeg mig selv om, at det faktisk var mig, der var den voksne i selskabet - også selvom det absolut var Freya, der var den mest kompetente, når det kom til at navigere i Fandos.


Freyas drikkedunk var for længst blevet tømt, og heden var ubarmhjertig.


I mit stille sind begyndte jeg at tvivle på, at vi ville overleve dette sted, der brændte med noget, der kun kunne være helvedesild.










KAPITEL 4


“Det var i grunden mærkværdigt at se mulop på egen hånd.”


“Hvad mener du?” spurgte jeg undrende. For mig at se, var der intet mærkværdigt ved det, men jeg kendte selvfølgelig heller ikke Fandos, som hun gjorde. Igen slog det mig, at pigen ved min side havde tilbragt fem lange år, helt alene på dette surrealistiske sted - og i stedet for at give op, havde hun sat sig for at lave en optegnelse over stedet. Hun havde studeret væsnerne og lært deres adfærd at kende. Hun var virkelig et imponerende menneske, og jeg håbede inderligt, at jeg kunne hjælpe hende med at komme tilbage til den verden, hun havde forladt, for så længe siden - hjælpe hende med at få noget, der lignede et normalt liv.


Jeg blev revet ud af min tankerække ved lyden af Freyas stemme:


“Mulop er et flokdyr. Jorden plejer at gungre, når de løber over savannen. Måske var den gammel eller syg. Med lidt held finder vi den igen, så vi kan nedlægge den.”


Jeg stirrede på hende med rædsel malet i ansigtet. Havde hun virkelig tænkt sig, at vi skulle spise det bæst? Den grønne pels og det bizarre grin fór forbi mit indre blik. Selvom jeg fandt dyret fascinerende, havde jeg ikke ligefrem lyst til at sætte tænderne i det. I det øjeblik savnede jeg i høj grad en ganske almindelig ko!


På den anden side havde jeg ikke spist noget, der var i nærheden af normalt, siden jeg først vågnede i Fandos, så hvorfor ikke spise en mulop?!


Det var imidlertid tørsten, der føltes mest presserende lige nu. Sulten var blevet forvist, idet kroppen gjorde opmærksom på, at vand var en bydende nødvendighed, hvis den ikke skulle give op.


“Findes der slet ikke vand i dette helvedeshul? Jeg tror snart ikke, jeg kan gå så meget som et enkelt skridt mere, hvis jeg ikke får noget at drikke!” Jeg var pinligt bevidst om, at jeg klynkede igen, men det røg ud, inden jeg nåede at stoppe det. Jeg havde ikke energi til at tænke over, hvad jeg sagde længere.


“Tålmodighed lønner sig, for den tørstige,” var det svar, jeg fik. Hun så stadig overraskende frisk ud, mens jeg følte mig som en opvredet karklud ved siden af hende.


Tålmodighed, tænkte jeg, mens jeg forsøgte at regne ud, hvor meget tålmodighed det mon kunne handle om. Hvis det handlede om dage, ville jeg meget snart være reduceret til en bunke kød, der stegte i heden! Min hud havde allerede antaget en alarmerende dybrød farve, som inden længe ville blive til deciderede blærer. Hvem der bare havde haft en tube solcreme, tænkte jeg, mens jeg, med en finger, forsigtigt prikkede til min ildrøde hud.

